Nekropola stećaka Pavlovac

**Nekropola Pavlovac** nalazila se u naselju Kasindo, Istočna Ilidža, Bosna i Hercegovina.

Krajem XIX stoljeća, prema terenskm ispitivanjima i zabilješkama, nekropola je brojala oko 100 stećaka u tipičnom položaju na redove. 

Sredinom XX stoljeća, Šefik Bešlagić je registrovao ovu nekropolu sa 28 stećaka, od toga 22 sanduka i 6 sljemenaka. Spomenici su vrlo dobro obrađeni, đjelomično oštećeni, utonuli i obrasli šumom. Više primjeraka imaju relativno velike dimenzije. Najveći primjerak se pripisuje Pavlu Radenoviću. Ovdje je i 1 sljemenjak sa krovom na 4 vode. Orijentirani po pravcu z — i, osim 2 primjerka koji leže po pravcu s — j. Nisu ukrašeni.
## Arheologija
Godine 1980. izvršena su arheološka istraživanja nekropole i grobova ispod stećaka, pod vodstvom Snježane Mutapčić. Datirana je u period XIV-XV stoljeća. Tada je registrovano 40 stećaka na nekropoli, od čega je 31 sačuvan u cijelosti i 9 u dijelovima. Od sačuvanih, prema obliku bilo je 20 sanduka, 1 sanduk sa postoljem, 8 sljemenjaka na dvije vode i 2 sljemenjaka na četiri vode. Na stećcima su primjetna oštećenja koja su nastala prvenstveno upotrebom mehaničke sile: potkopavanjem prevrtanjem, pomjeranje i razaranjem kamenog tkiva stećaka, uslijed čega su stećci bili nagnuti, napukli i pukli. Dio stećaka je oštećen upotrebom eksploziva. Način obrade kamena i tehnika klesanja izvedeni su ujednačenim kvalitetima na svim stećcima. Vrsta kamena krečnjaka iz kamenoloma na Križu vremenom je patinirala poprimajući karakterističnu sivu boju. Na ovim stećcima nisu pronađeni ukrasi. Reducirane forme oblika stećaka bez ukrasa i natpisa govore o ukusu ovog kraja, o jednostavnosti u kojoj dominira odnos spomenika u prostoru.

Kada je riječ o grobnom mjestu Pavla Radenovića, Žeravica je ponudila dva groba. Jedan je grob br.21 u kojem je nađen drveni sarkofag u obliku duguljaste kuće s krovom na dvije vode kao simbolom pokojnikove vječne kuće. Sa druge strane, do ovih iskopavanja na nekropoli Pavlovac, pa čak i poslije istraživanja, češće je bilo zastupljeno stajalište da je knez Pavle bio sahranjen ispod najreprezentativnijeg stećka na nekropoli, sljemenjaka sa postoljem, koji je sličan drugim kneževskim stećcima, poput stećka kneza Batića Mirkovića iz Kopošića (Ilijaš) ili stećka kneza Radoja iz Zabrđa (između Kiseljaka i Hadžića).

Stećci sa ove nekropole su premješteni 1980. godine u susjedno naselje Lukavicu.  

## Literatura
* Šefik Bešlagić, Stećci – kultura i umjetnost, Veselin Masleša, Sarajevo 1982, 40, 99.
* Bešlagić Šefik, Leksikon stećaka, Svjetlost, Sarajevo 2004, 49.
* Vladislav Skarić, Sarajevo i njegova okolina od najstarijih vremena do austrougarske okupacije, Izabrana djela - Knjiga I, Veselin Masleša, Sarajevo, 1985, 50-51
* Fekeža Lidija, Pavlovac u: Arheološki leksikon Bosne i Hercegovine, Tom III, Sarajevo 1988, 54.
* Lidija Fekeža, Jezgra nahije (župe) Tilave i nekropola dijela porodice Pavlovića na Pavlovcu u Kasindolu, Zbornik radova: Zemlja Pavlovića. srednji vijek i period turske vladavine, ANURS i Univerzitet Srpsko Sarajevo, Banja Luka 
* Živko Mikić, Dinaridi srednjovekovne nekropole Pavlovac kod Sarajeva, Glasnik Zemaljskog muzeja u Sarajevu, Nova serija, Arheologija, sv. 37, Sarajevo 1982, 179-205.
* Snježana Mutapčić, Pavlovac (nekropola stećaka), Glasnik Zemaljskog muzeja u Sarajevu, Nova serija, Arheologija, sv. 37, Sarajevo 1982, 167-177.
* Lidija Žeravica, Grobovi ispod stećaka na Pavlovcu kod Sarajeva, Glasnik Zemaljskog muzeja u Sarajevu, Nova serija, Arheologija, sv. 37, Sarajevo 1982, 179-205. (Interesovanje za nekropolu datira još od 1881. godine kada je Ivan Zoch posjetio lokalitet i ustanovio da na ovom lokalitetu ima oko 100 nadgrobnih spomenika. Skarić je bio uvjerenja da je nekropola Pavlovac pripadala bližoj ili daljnoj rodbini Pavla Radinovića i da je Pavle sahranjen na plemenitoj baštini, dok sa druge strane Mazalić smatra da je Pavle Radinović sahranjen u boračkoj nekropoli, a četiri Pavlovca do boračke nekropole prema njemu simboliziraju put kojim je preneseno Pavlovo tijelo od Vrhbosne do boračke nekropole.)

## Izvori